জনসংযোগে যাদবপুরের বিভিন্ন এলাকায় দোল-শিবির খুলে ফেললেন তৃণমূল কর্মী-সমর্থকেরা।
শুক্রবার সকাল থেকে দুপুর পর্যন্ত যাদবপুরের বাপুজিনগর, শক্তিগড়, রিজেন্ট পার্ক, সুলেখা-সহ একাধিক এলাকায় রঙের পসরা সাজিয়ে বসেছিলেন স্থানীয় তৃণমূল নেতৃত্ব। শিবিরের চারপাশে দলীয় পতাকা, মুখ্যমন্ত্রী মমতা বন্দ্যোপাধ্যায়ের ছবি সংবলিত দোলের শুভেচ্ছার পাশাপাশি ছিল দেদার মিষ্টিমুখের ব্যবস্থা। সঙ্গে রবীন্দ্রসংগীত। বেলা বাড়ার সঙ্গে কিছু কিছু ক্যাম্পে অবশ্য অনুপম রায়ের গানও শোনা গিয়েছে। তবে শুধু গান নয়। সাংস্কৃতিক অনুষ্ঠানেরও আয়োজন করা হয়েছিল। অনুষ্ঠান পরিচালনায় ছিলেন তৃণমূল মহিলা কংগ্রেসের সমর্থকেরা।
কলকাতা পুরসভার ৯৬ নম্বর ওয়ার্ডের কাউন্সিলর দেবব্রত (মলয়) মজুমদার জানান, ওয়ার্ডে মোট ১৮টি জায়গায় ‘দোল-ক্যাম্প’ তৈরি করেছিলেন দলীয় কর্মী-সমর্থকেরা। অন্যান্য ওয়ার্ডেও এই ধরনের শিবির হয়েছে। প্রসঙ্গত, ওয়ার্ডে ওয়ার্ডে বসন্ত উৎসব পালনের মাধ্যমে এ বছরও নিজেদের ব্যস্ত রেখেছিলেন তৃণমূল কাউন্সিলরেরা। তা বলে একেবারে দোলের দিন শিবির খুলে রং খেলা! দেবব্রত বলেন, ‘‘রাজনৈতিক দলের কাজই তো জনসংযোগ করা। তাই আমরা দোলের দিন মানুষের সঙ্গে রং খেলেছি।’’
এদিন সকাল থেকে বাইকে চেপে বিভিন্ন শিবিরে গিয়ে আবির খেলেছেন দেবব্রত। সবুজ, হলুদ, গোলাপি, নীল— সব রঙের আবির থাকলেও তৃণমূলের দোল-ক্যাম্পে লাল আবিরের দেখা পাওয়া যায়নি। তবে হালকা গেরুয়া রঙের আবিরের দেখা মিলেছে। ঘটনাচক্রে, তৃণমূলে যোগ দেওয়ার আগে বিজেপি’র কাউন্সিলর ছিলেন দেবব্রত। লাল আবিরের অনুপস্থিতি এবং গেরুয়া আবিরের সম্পর্কে দেবব্রত বলেন, ‘‘সব রঙের আবিরই তো ছিল। যাঁরা কিনেছেন, তাঁরা হয়তো লাল আবির কিনতে চাননি।’’